Oppikoppi het die naweek van 7 tot 9 Augustus mondig geword. ’n Volle 21 jaar het verloop sedert Afrikaanse musieklegendes Koos Kombuis en Valiant Swart ’n handjievol rockliefhebbers vir die eerste keer op die plaas, net buite die klein myndorp Northam in Limpopo, vermaak het.
In 21 jaar het die fees verander. Gegroei. Tog bly sekere dinge konstant. Die stof, die liefde vir musiek, die partytjie en die soet reuk van dagga oral waar jy gaan. PETRONELL VORSTER was by hierdie jaar se Oppikoppi en vertel hoe sy die fees ervaar het.
Terwyl ek vergeefs in my tent aan die slaap probeer raak het, (Oppikoppi is nie ŉ stil plek nie), het 20 000 stemme wat deur die bosveldnag weergalm het, dit duidelik gemaak dat die Parlotones ŉ groot indruk op die gehoor gemaak het.
Hoewel baie feesgangers baie opgewende was oor die Hip-Hop groep A.K.A se vertoning, was die musiek nie iets waarna ek sal luister nie.